אליהו ליבמן

אליהו שלום ליבמן (נולד בשנת 1970) הוא איש ציבור ישראלי, שכיהן כראש מועצת קריית ארבע. לשעבר קצין הביטחון של היישוב היהודי בחברון. מעוטר באות הערכה מטעם הרמטכ"ל.

 ראשית חייו 
אליהו ליבמן נולד לרב מנחם ורחל ליבמן, מראשוני היישוב היהודי בחברון. הוא גדל בקריית ארבע ובבית הדסה. בגיל עשר היה עד לפיגוע בבית הדסה שבו נרצחו שישה מתפללים יהודים ונפצעו 16. בגיל 15 החל להתנדב במד"א, ובשנת 1988 התגייס לצה"ל במסגרת ישיבת הסדר. הוא שירת בסיירת גולני, סיים קורס קצינים וחזרה לחטיבה, ובסך הכל התקדם עד לדרגת סא"ל.

 פעילות ביטחונית 
בין השנים 1992–2018 היה ליבמן קצין הביטחון של היישוב היהודי בחברון. ב־7 בנובמבר 1993, בעת שאפרים איובי, נהגו של הרב חיים דרוקמן נפצע בפיגוע ירי, ליבמן היה הראשון שהגיע לשטח וטיפל בנהג, אך איובי נפטר. ב־21 במרץ 2001, היה ליבמן עד לרצח שלהבת פס.

בשנת 2002 השתתף ליבמן בקרב בציר המתפללים, וסייע לכוחות צה"ל באיתור המחבלים ובחילוץ נפגעים. על חלקו בקרב הוענק לו אות הערכה מטעם הרמטכ"ל משה יעלון.

בשנת 2003 חילץ ליבמן את ניצן פלג ממארב בחברון. פלג, קצין הנדסה מסיירת "יעל" הגיע לעיקול 160 בחברון לסייע לכוח שנתקל במחבלים, ונפצע קשה מירי, ליבמן שדהר לזירה חסם את קו האש עם רכבו, וגונן על פלג הפצוע כדי לאפשר את חילוצו. ביום היבחרו של ליבמן לראשות המועצה בקרית ארבע, נבחר פלג לראשות המועצה אזורית הגליל התחתון.

ב־28 באוגוסט 2016 העיד ליבמן במשפטו של אלאור אזריה.

 פעילות פוליטית 
בבחירות למועצת בקריית ארבע ב־2018 זכה ליבמן ב־53% מקולות הבוחרים, וניצח את ראש המועצה המכהן מלאכי לוינגר, שזכה רק ב־39% מהקולות. ב־2021 ליבמן קרא לחסל את ראש עיריית חברון, תייסיר אבו סנינה. אבו סנינה השתתף בפיגוע בבית הדסה שבו נכח ליבמן בילדותו.

ביוני 2023 פרסם הודעת תמיכה בנוער הגבעות ואמר: "הגיבורים שלי בדור הזה הם נערי הגבעות, המוסרים את נפשם במערכה על רגבי אדמת הקודש בארץ ישראל".

לאחר פיגוע הירי בחווארה באוגוסט 2023 אמר בריאיון לאסתי פרז בכאן חדשות שעל פי עקרונות המוסר היהודי צריך "להוציא את הערבים מהבתים שם ולשטח את חווארה", והוסיף: "הגיע הזמן לצאת למבצע צבאי, לגבות מחיר, ולהשיב את הביטחון ואת ההרתעה – במקום להיות עם רחום וחְנון".

בספטמבר 2023 הודיע ליברמן כי לא יתמודד לכהונה נוספת בבחירות שנועדו להתקיים באוקטובר 2023. עקב פריצת מלחמת חרבות ברזל נדחו הבחירות לפברואר 2024. בינואר 2024, במהלך מלחמת חרבות ברזל, קרא לחידוש ההתיישבות היהודית ברצועת עזה.

חיים אישיים
ליבמן נשוי לאבישג לבית סגל ואב לשמונה ילדים. הוא מתגורר בשכונת גבעת האבות בקריית ארבע. אחיו יהודה ליבמן מנהל מוסד ישיבה תיכונית ברחלים ומג"ד במילואים. אח נוסף, ישראל ליבמן, הקים ומנהל את עמותת "מקימי". אשתו של ישראל היא שירה ליבמן, מנכ"לית מועצת יש"ע. גיסו הוא החזן והמנצח יותם סגל.

בשנת 1998 נרצח אחיו של ליבמן, שניאור שלמה ליבמן, יחד עם הראל בן־נון בפיגוע ירי ליד יצהר.

בנו אליקים, ששימש כמאבטח במהלך הטבח בפסטיבל נובה, נחשב במשך למעלה מחצי שנה כאחד החטופים הישראלים שבידי חמאס. במסגרת פעילות למען השבתו הביע ליבמן ביקורת פומבית על גישת מטה משפחות החטופים והנעדרים והתנגד בתוקף לכל עסקת שחרור מחבלים והקים את "פורום תקווה". ב־3 במאי 2024 נודע כי אליקים נרצח ב־7 באוקטובר, ושרידי גופתו אותרו בבית העלמין בחולון, לאחר שנקברו בשוגג יחד עם נרצחת אחרת.

ראו גם
 הפיגוע בציר המתפללים

 קישורים חיצוניים 



 ערוץ 97, בכל מחיר? בני משפחות חטופים בשיח נוקב, באתר יוטיוב (מתוך: עכשיו קרוב (תוכנית טלוויזיה), עונה 2 - פרק 5)

הערות שוליים

קטגוריה:ראשי מועצת קריית ארבע
קטגוריה:היישוב היהודי בחברון: אישים
קטגוריה:לוחמי סיירת גולני
קטגוריה:סגני-אלופים בצה"ל
קטגוריה:מעוטרי אות הערכה מטעם הרמטכ"ל
קטגוריה:מלחמת חרבות ברזל: אישים
קטגוריה:אבות שכולים: חללי פעולות האיבה
קטגוריה:ישראלים שנולדו ב-1970